Ek het gister 'n dompelpomp herstel en geïnstalleer en in die huis se toevoer gekoppel as plan B vir die uitmergelende droogte. Hy pomp vir so 60 minute dan net spoeg-spoeg.
Jawat Tom hy loop nou vir meer as 'n jaar nie meer nie. En dié gat wat opgedroog het is hier naby die huis. Ander een is agter in die berg. Hy het al Desember verlede jaar opgedroog. En ja, jy is reg, om die grondwater aan te vul is nie sommer van 'n paar buie nie. Dit gaan lank neem, en soek bogemiddelde reënval.
Ek het vir eers hokaai geroep met die draadspannery en ander geld uitgee. Nou is dit net voer koop en kapitaal bewaar. Lusern is bitter skaars. Gister 'n vrag 2de graad afgelaai wat ek dar naby Steynsburg gelaai het. Net besproeiingsboere wat nog iets het. Dié man is op die Visrivier skema. Nader as dit kry ek niks te koop nie. En jy moet spring met betaal en laai as jy kry, anders is dit weg.
Hi Johan ek voel so vir jou daar in die Karoo. Ek weet nie of dit vir jou sal pas nie maar ek het 'n stuk grond so 30 km buite Johannesburg. As jy wil kan jy jou bokke bring todat dit weer by jou reën. Die enigste ding is dit is nie ingekamp nie en jy sal moet 'n werker saam bring. Die gras staan mooi groen daar by my. Laat my weet. Groete Schalk 0824906723
Baie dankie Schalk, ek waardeer jou aanbod baie. Die neukery is nie soseer die buiteveld troppe nie maar die jong lammer ooie wat deurlopend gevoer moet word. Omdat my veelading baie konserwatief is, is my bergveld nog OK. Dis die gelyk dele en die lande waar my jong lammers en ooie met suiplammers gewoonlik loop wat erg deurloop en is my weiding daar so te sê op. Ek probeer nou so bestuur dat ek nie die veld opneuk deur te oorbewei want dan wanneer die reën wel kom, kan die vernielde veld dit baie swak benut en groei is in elkgeval swak. Nogal 'n fyn balanseertoertjie.
Die logistiek van vee so ver trek sowel as die bestuur van hulle gaan lol. Maar weereens baie dankie, beteken vir my baie.
Dit lyk my op baie plekke wêreldwyd is dit nou erg droog. Ja, mens is nie lus om op die plaas te wees as dit so droog is nie. Sterkte vir julle ook MFN, hoop julle lafenis is binnekort oppad.
Nou ja, gister het die wind al van vroeg af mooi uit die NW opgesteek en hier teen 11h00 was daar al 'n paar stormselle wat in die omgewing begin opbou het. Ek het my een windpomp - wat 'n ruk lank al so gespoeg-spoeg het - herstel en moes ek dorp toe om sy nuwe binnegoed te gaan kry. Daar in die dorp sak toe so 'n lekker buitjie uit, bo-dorp niks nie. Oppad uit die dorp uit, kry die ryk mense lekker reën. Johan Rupert is seker bly sy spogperde (en sy R40m buffel) op Riverdale se mooi kampies het natgereën Net af van die N9 begin dit te drup met 'n helse wind wat agter hom is. Maar toe ek op die plaas kom, moes ons so 5 minute onderdak staan voordat die windpomp se stories verder gevoer kon word.
Totaal 2mm gehad gister waarvoor ek baie dankbaar is, darem die stof laat lê en vanoggend is die pragtigste dag denkbaar. Gehoor van 2mm en 5mm wat in die omgewing geval het. Ek glo Cradock het beter gedoen as ons dié kant van die berg.